b"\n_START_ARTICLE_\nCamilla Al Fayed\n_START_PARAGRAPH_\nCamilla Al Fayed (s. 1985) on suomalais-englantilainen seurapiirihenkil\xc3\xb6 ja hyv\xc3\xa4ntekij\xc3\xa4.\n_START_SECTION_\nTausta\n_START_PARAGRAPH_\nCamilla Al Fayed syntyi suomalais-egyptil\xc3\xa4iseen perheeseen vuonna 1985. H\xc3\xa4nen \xc3\xa4itins\xc3\xa4 on suomalainen entinen missi ja malli Heini Wath\xc3\xa9n ja h\xc3\xa4nen is\xc3\xa4ns\xc3\xa4 on egyptil\xc3\xa4inen liikemies Mohamed Al Fayed, jonka omistuksiin ovat lukeutuneet muun muassa Lontoon Harrods-tavaratalo, Pariisin Ritz-hotelli, englantilainen jalkapalloseura Fulham FC ja Punch-lehti sek\xc3\xa4 useita kiinteist\xc3\xb6j\xc3\xa4 eri puolilla maailmaa. Perheeseen kuuluvat lis\xc3\xa4ksi Camilla Al Fayedin kolme sisarusta Jasmine, Karim ja Omar, jotka ovat kaikki syntyneet 1980-luvulla; Mohamed Al Fayedin aikaisemmasta avioliitosta syntynyt poika Dodi Al Fayed kuoli auto-onnettomuudessa vuonna 1997. Kaikilla Al Fayedin perheen j\xc3\xa4senill\xc3\xa4 on Mohamed Al Fayedia lukuun ottamatta Suomen kansalaisuus._NEWLINE_Camilla Al Fayed kasvoi perheens\xc3\xa4 Barrow Green Court -kartanossa Surreyssa Englannissa ja Balnagown Castle -linnassa Skotlannin Yl\xc3\xa4mailla. Perhe vietti aikaa my\xc3\xb6s muualla p\xc3\xa4in maailmaa, sill\xc3\xa4 he ovat omistaneet useita kiinteist\xc3\xb6j\xc3\xa4 ainakin Suomessa, Ranskassa, Sveitsiss\xc3\xa4 ja Yhdysvalloissa; Suomessa perhe on vieraillut erityisesti kes\xc3\xa4isin. Opintonsa Al Fayed suoritti kuitenkin Englannissa k\xc3\xa4yden muun muassa Roedean Schoolia East Sussexissa, Hurtwood Housea Surreyssa ja Collingham Collegea Lontoossa._NEWLINE_Al Fayedin lapsuuden aikaisiin yst\xc3\xa4viin lukeutuivat muun muassa Englannin prinssit William ja Harry, joiden luona Kensingtonin palatsissa h\xc3\xa4n vieraili useasti. Kes\xc3\xa4ll\xc3\xa4 1997 prinssit lomailivat puolestaan \xc3\xa4itins\xc3\xa4 Walesin prinsessa Dianan kanssa Al Fayedien luona Ranskan Rivieralla. Lasten yst\xc3\xa4vyys loppui kuitenkin prinsessa Dianan ja h\xc3\xa4nen uuden miesyst\xc3\xa4v\xc3\xa4ns\xc3\xa4 Dodi Al Fayedin kuoltua loman p\xc3\xa4\xc3\xa4tytty\xc3\xa4 auto-onnettomuudessa Pariisissa. Camilla Al Fayed ja h\xc3\xa4nen sisaruksensa eiv\xc3\xa4t saaneet pit\xc3\xa4\xc3\xa4 en\xc3\xa4\xc3\xa4 mit\xc3\xa4\xc3\xa4n yhteytt\xc3\xa4 prinsseihin, ja Mohamed Al Fayed on onnettomuuden j\xc3\xa4lkeen puhunut useampaan otteeseen kriittisesti Englannin kuningashuoneen j\xc3\xa4senist\xc3\xa4. Vasta vuonna 2007 Camilla Al Fayed jutteli j\xc3\xa4lleen prinssien kanssa saatuaan heilt\xc3\xa4 ainoana perheest\xc3\xa4\xc3\xa4n kutsun prinsessa Dianan viralliseen muistotilaisuuteen, jonne h\xc3\xa4n saapui Elton Johnin ja t\xc3\xa4m\xc3\xa4n el\xc3\xa4m\xc3\xa4nkumppanin kanssa._NEWLINE_Al Fayed on seurustellut vuosia syyrialaisen, kiinteist\xc3\xb6alalla vaikuttavan liikemiehen Mohamad Esrebin kanssa. Parille syntyi tyt\xc3\xa4r Luna loppuvuodesta 2009. Lis\xc3\xa4ksi Al Fayed on t\xc3\xa4ti sek\xc3\xa4 siskonsa Jasminen ett\xc3\xa4 veljens\xc3\xa4 Karimin tytt\xc3\xa4rille.\n_START_SECTION_\nUra\n_START_PARAGRAPH_\nCamilla Al Fayed on tehnyt vuosia hyv\xc3\xa4ntekev\xc3\xa4isyysty\xc3\xb6t\xc3\xa4 is\xc3\xa4ns\xc3\xa4 perustaman The AlFayed Charitable Foundation -s\xc3\xa4\xc3\xa4ti\xc3\xb6n puitteissa. H\xc3\xa4n on muun muassa j\xc3\xa4rjest\xc3\xa4nyt ja em\xc3\xa4nn\xc3\xb6inyt varainkeruutilaisuuksia Kentiss\xc3\xa4 sijaitsevan The New School at West Heath -koulun hyv\xc3\xa4ksi; kyseinen erityiskoulu on tarkoitettu tunne-el\xc3\xa4m\xc3\xa4lt\xc3\xa4\xc3\xa4n traumatisoituneille nuorille, jotka ovat kokeneet esimerkiksi vakavaa henkist\xc3\xa4 ja fyysist\xc3\xa4 v\xc3\xa4kivaltaa tai l\xc3\xa4hiomaisen menetyksen. Kes\xc3\xa4ll\xc3\xa4 2010 Al Fayed j\xc3\xa4rjesti toistamiseen koulun mailla musiikki- ja taidefestivaalit, ja paikalla n\xc3\xa4htiin my\xc3\xb6s popartisti Madonna. Lis\xc3\xa4ksi Al Fayed on toiminut Nuorten L\xc3\xa4hettil\xc3\xa4\xc3\xa4n\xc3\xa4 useille muille hyv\xc3\xa4ntekev\xc3\xa4isyyskohteille, kuten Evelina Children's Hospitalille, Shooting Star Children's Hospicelle ja CHASE:lle._NEWLINE_Hyv\xc3\xa4ntekev\xc3\xa4isyysty\xc3\xb6ns\xc3\xa4 lis\xc3\xa4ksi Al Fayed on ty\xc3\xb6skennellyt eri teht\xc3\xa4viss\xc3\xa4 is\xc3\xa4ns\xc3\xa4 omistamassa Harrods-tavaratalossa sek\xc3\xa4 harjoittelijana muotia k\xc3\xa4sitteleviss\xc3\xa4 Vogue-aikakauslehdiss\xc3\xa4 Lontoossa ja New Yorkissa. Lis\xc3\xa4ksi h\xc3\xa4n on toiminut brittil\xc3\xa4isen GMTV:n televisioreportterina Pariisin ja New Yorkin muotiviikoilla ja vuodesta 2009 l\xc3\xa4htien Chatila-jalokiviliikkeiden maailmanlaajuisena kampanjakasvona. Televisio- ja mallint\xc3\xb6ist\xc3\xa4 saamansa palkkiot Al Fayed on lahjoittanut eri hyv\xc3\xa4ntekev\xc3\xa4isyyskohteilleen.\n_START_SECTION_\nJulkisuus\n_START_PARAGRAPH_\nCamilla Al Fayed on ollut vuosia kansainv\xc3\xa4listen muoti- ja seurapiirien vakiokasvo esiintyen useasti muun muassa Tatler- ja Vogue -lehdiss\xc3\xa4. H\xc3\xa4n on osallistunut vuosien ajan s\xc3\xa4\xc3\xa4nn\xc3\xb6llisesti muotiviikoille Lontoossa, Pariisissa, Milanossa ja New Yorkissa sek\xc3\xa4 lukuisiin muihin seurapiiritilaisuuksiin eri puolilla maailmaa."